හෙරොයින් සම්බන්ධ චෝදනා හතරකට වරද පිළිගත් පකිස්තාන ජාතිකයකුට වසර අටක බරපතළ වැඩ සහිත සිරදඬුවමක් හා රුපියල් පනස් දහසක දඩ මුදලක් ගෙවීමට කොළඹ ප්‍රධාන මහාධිකරණ විනිසුරු කුමුදුනී වික්‍රමසිංහ මහත්මිය ඊයේ (03) නියෝග කළාය.ග්‍රෑම් එකකට අඩු හෙරොයින් ප්‍රමාණයක් ජාවාරම් කිරීම, සන්තකයේ තබා ගැනීම ඇතුළු චෝදනා 4ක් ඔහුට එල්ලවී තිබුණු අතර දඬුවමෙන් පසු විත්තිකාර පාකිස්තාන ජාතිකයා රටින් පිටුවහල් කිරීමට ද මහාධිකරණ විනිසුරුවරිය නියම කළාය.රමසාන් මොහොමඩ් අබ්දුල් කරීම් යන මෙම විත්තිකරුට නියම කළ සිරදඬුවම වසර දහයකට අත්හිටවූ විනිසුරුවරිය විත්තිකරු රටින් පිටුවහල් කළ පසු නැවත කිසි දිනක ලංකාවට පැමිණීම වළකන ලෙසට ආගමන විගමන පාලකවරයාට ඊයේ (03) දැනුම් දුන්නාය.පොලිස් මත්ද්‍රව්‍ය නාශක කාර්යාංශයට ලද තොරතුරක් මත පරීක්ෂා කැර හෙරොයින් ද සමඟ දෙහිවලදී මෙම විත්තිකරු අත්අඩංගුවට ගෙන තිබුණි. 2009 සැප්තැම්බර් මස 4 වැනිදා හෝ ඊට ආසන්න දිනකදී දෙහිවලදී හෙරොයින් ග්‍රෑම් එකකට අඩු ප්‍රමාණයක් සන්තකයේ තබා ගැනීම, ජාවාරම් කිරීම ඇතුළු අධිචෝදනා හතරක් යටතේ නීතිපතිවරයා විසින් විත්තිකරුට එරෙහිව චෝදනා නඟා තිබුණි.නඩුව ඊයේ (03) කැඳවූ අවස්ථාවේ විත්තිකරු වරද පිළිගැනීමට සූදානම් බව විත්තිකරු වෙනුවෙන් පෙනී සිටි නීතිඥ මහතා අධිකරණයට දන්වා සිටියේය.